**VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO**

**Į S A K Y M A S**

**DĖL LOTERIJŲ IR LOŠIMŲ MOKESČIO DEKLARACIJŲ FORMŲ BEI JŲ PILDYMO TAISYKLIŲ PATVIRTINIMO**

2003 m. lapkričio 10 d. Nr. V-290

Vilnius

Vadovaudamasi Lietuvos Respublikos mokesčių administravimo įstatymu (Žin.,1995, Nr. [61-1525](https://www.e-tar.lt/portal/lt/legalAct/TAR.D503DCB3BF0D)), Lietuvos Respublikos loterijų ir azartinių lošimų mokesčio įstatymu (Žin., 2001, Nr. [43-1495](https://www.e-tar.lt/portal/lt/legalAct/TAR.E5509883EBB4); 2003, Nr. [73-3342](https://www.e-tar.lt/portal/lt/legalAct/TAR.623EB9458C45)) bei Valstybinės mokesčių inspekcijos prie Finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. [87-2212](https://www.e-tar.lt/portal/lt/legalAct/TAR.077276F69388); 2001, Nr. [85-2991](https://www.e-tar.lt/portal/lt/legalAct/TAR.69AE693D1287); 2002, Nr. [20-786](https://www.e-tar.lt/portal/lt/legalAct/TAR.87ADE53958E8)), 18.11 punktu ir siekdama pagerinti loterijų bei lošimų mokesčio administravimą:

1. Tvirtinu pridedamas:

1.1. Loterijų verslo loterijų ir lošimų mokesčio deklaracijos FR0583 formą (toliau – FR0583 forma).

1.2. Azartinių lošimų verslo loterijų ir lošimų mokesčio deklaracijos FR0584 formą (toliau – FR0584 forma).

1.3. Loterijų verslo loterijų ir lošimų mokesčio deklaracijos FR0583 formos bei Azartinių lošimų verslo loterijų ir lošimų mokesčio deklaracijos FR0584 formos užpildymo taisykles (toliau – taisyklės).

2. Įsakau:

2.1. Apskričių valstybinėms mokesčių inspekcijoms (toliau – AVMI) kontroliuoti, kad įmonės, nuo 2004-01-01 deklaruodamos loterijų ir lošimų mokestį, naudotų FR0583 formą bei FR0584 formą ir vadovautųsi taisyklėmis.

2.2. Valstybinės mokesčių inspekcijos prie Lietuvos Respublikos finansų ministerijos (toliau – Inspekcija) Duomenų valdymo skyriui, vadovaujantis Inspekcijos viršininko 1999 m. rugpjūčio 26 d. įsakymu Nr. 165 „Dėl Dokumentų formų registro“, FR0583 formą ir FR0584 formą įtraukti į Dokumentų formų registrą.

2.3. Inspekcijos Informacinių sistemų plėtros skyriui užtikrinti, kad iki 2004-03-01 būtų parengta programinė įranga FR0583 formoje ir FR0584 formoje pateiktiems duomenims apdoroti.

2.4. Inspekcijos Reikalų skyriui organizuoti FR0583 formos ir FR0584 formos blankų pagaminimą ir šiais blankais aprūpinti visas AVMI.

2.5. Inspekcijos viršininko pavaduotojams šio įsakymo vykdymą kontroliuoti pagal kuruojamus klausimus.

VIRŠININKĖ VIOLETA LATVIENĖ



**Savivaldybių kodai:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Alytaus m. | 11 | Joniškio r. | 47 | Kretingos r.  | 56 | Palangos | 25 | Skuodo r. | 75 | Telšių r. | 78 |
| Akmenės r. | 32 | Jurbarko r. | 94 | Kupiškio  | 57 | Panevėžio m | 27 | Šakių r. | 84 | T r ak ų r . | 79 |
| Alytaus r. | 33 | Kalvarijos | 48 | Kazlų Rūdos  | 58 | Panevėžio r. | 66 | Šalčininkų r. | 85 | Ukmergės r. | 81 |
| Anykščių r. | 34 | Kaišiadorių r. | 49 | Lazdijų r.  | 59 | Pasvalio | 67 | Švenčionių r | 86 | Utenos r. | 82 |
| Birštono | 12 | Kauno m. | 19 | Marijampolės | 18 | Plungės | 68 | Šilalės r. | 87 | Vilniaus m. | 13 |
| Biržų r. | 36 | Kauno r. | 52 | Mažeikių r.  | 61 | Prienų r. | 69 | Šilutės r. | 88 | Vilniaus r. | 41 |
| Druskininkų | 15 | Kėdainių r. | 53 | Molėtų r.  | 62 | Radviliškio r. | 71 | Širvintų r. | 89 | Visagino m. | 30 |
| Elektrėnų | 42 | Kelmės | 54 | Neringos  | 23 | Raseinių r. | 72 | Šiaulių m. | 29 | Varėnos r. | 38 |
| Ignalinos r. | 45 | Klaipėdos m.  | 21 | Pagėgių  | 63 | Rokiškio r. | 73 | Šiaulių r. | 91 | Vilkaviškio r. | 39 |
| Jonavos r. | 46 | Klaipėdos r. | 55 | Pakruojo  | 65 | Rietavo | 74 | Tauragės r. | 77 | Zarasų r. | 43 |

\_\_\_\_\_\_\_\_\_\_\_\_\_\_



\_\_\_\_\_\_\_\_\_\_\_\_\_\_



\_\_\_\_\_\_\_\_\_\_\_\_\_\_

PATVIRTINTA

Valstybinės mokesčių inspekcijos

prie Lietuvos Respublikos finansų ministerijos viršininko 2003 m. lapkričio 10 d. įsakymu Nr. V-290

**LOTERIJŲ VERSLO LOTERIJŲ IR LOŠIMŲ MOKESČIO DEKLARACIJOS FR0583 FORMOS BEI AZARTINIŲ LOŠIMŲ VERSLO LOTERIJŲ IR LOŠIMŲ MOKESČIO DEKLARACIJOS FR0584 FORMOS UŽPILDYMO TAISYKLĖS**

**I. BENDROSIOS NUOSTATOS**

1. Šios Loterijų verslo loterijų ir lošimų mokesčio deklaracijos FR0583 formos bei Azartinių lošimų verslo loterijų ir lošimų mokesčio deklaracijos FR0584 formos užpildymo taisyklės (toliau – taisyklės) nustato Loterijų verslo loterijų ir lošimų mokesčio deklaracijos FR0583 formos (toliau – loterijų mokesčio deklaracija) ir Azartinių lošimų verslo loterijų ir lošimų mokesčio deklaracijos FR0584 formos (toliau – lošimų mokesčio deklaracija) užpildymo tvarką.

2. Taisyklės parengtos vadovaujantis Lietuvos Respublikos loterijų ir azartinių lošimų mokesčio įstatymu (Žin., 2001, Nr. [43-1495](https://www.e-tar.lt/portal/lt/legalAct/TAR.E5509883EBB4); 2003, Nr. [73-3342](https://www.e-tar.lt/portal/lt/legalAct/TAR.623EB9458C45), toliau – Įstatymas) ir Lietuvos Respublikos mokesčių administravimo įstatymo (Žin., 1995, Nr. [61-1525](https://www.e-tar.lt/portal/lt/legalAct/TAR.D503DCB3BF0D), toliau – MAĮ) nuostatomis.

3. Taisyklėse vartojamos sąvokos atitinka Įstatyme, MAĮ, Lietuvos Respublikos loterijų įstatyme (Žin., 2003, Nr. [73-3341](https://www.e-tar.lt/portal/lt/legalAct/TAR.E90A0DD29952)) bei Lietuvos Respublikos azartinių lošimų įstatyme (Žin., 2001, Nr. [43-1495](https://www.e-tar.lt/portal/lt/legalAct/TAR.E5509883EBB4)) vartojamas sąvokas.

4. Loterijų ir lošimų mokesčio (toliau – mokestis) mokėtojai mokestinio laikotarpio (metų ketvirčio) mokestį privalo apskaičiuoti patys ir tinkamai užpildytą loterijų mokesčio deklaraciją bei lošimų mokesčio deklaraciją pateikti savo įregistravimo mokesčių mokėtojais vietos apskrities valstybinės mokesčių inspekcijos teritoriniam skyriui (toliau – AVMI). Minėtos deklaracijos turi būti pateikiamos kalendoriam metų ketvirčiui pasibaigus, iki kito metų ketvirčio pirmo mėnesio 15 dienos.

5. Loterijas organizuojantys mokesčių mokėtojai loterijų mokesčio deklaracijose nurodytą kiekvieno mokestinio laikotarpio mokesčio sumą turi sumokėti iki kito mokestinio laikotarpio pirmo mėnesio 15 dienos. Mokesčių mokėtojai, organizuojantys bingo, totalizatorių, lažybas, lošimų mokesčio deklaracijose nurodytą kiekvieno mokestinio laikotarpio mokestį taip pat turi sumokėti iki kito mokestinio laikotarpio pirmo mėnesio 15 dienos. Mokesčių mokėtojai, organizuojantys stalo lošimus ir lošimus automatais, kiekvieno mokestinio laikotarpio apskaičiuotą lošimų mokestį turi sumokėti ne vėliau kaip per 5 dienas nuo to mokestinio laikotarpio pradžios. Minėti mokesčiai turi būti sumokami į AVMI, kurioje įregistruotas mokesčio mokėtojas, biudžeto pajamų surenkamąją sąskaitą.

6. Mokesčių mokėtojas gali AVMI pateikti tik vieną loterijų ar lošimų mokesčio deklaracijos egzempliorių, tačiau jeigu jis pageidauja sau pasilikti vieną egzempliorių, tai AVMI jis turi pateikti du deklaracijos egzempliorius. Tuomet vienas egzempliorius su atsakingo AVMI darbuotojo parašu ir deklaracijos gavimo spaudu grąžinamas mokesčio mokėtojui.

7. Mokesčio mokėtojai AVMI turi pateikti Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) viršininko 2003 m. lapkričio 10 d. įsakymu Nr. V-290 nustatytos ir spaustuvėje išspausdintos formos arba VMI prie FM interneto tinklalapyje (www.vmi.lt) paskelbtos formos tinkamai užpildytas deklaracijas. Minėtų formų deklaracijos turi būti pildomos laikantis tokių taisyklių:

7.1. turi būti pildomos juodu arba tamsiai mėlynu rašikliu;

7.2. raidės ir skaičiai turi būti įrašomi tiksliai į jiems skirtus langelius, aiškiai, be braukymų, kai į deklaraciją įrašomas rodiklis turi mažiau ženklų, negu jam skirta langelių, tai tušti langeliai gali būti paliekami tiek kairėje, tiek dešinėje, tiek abiejose įrašyto rodiklio pusėse (išskyrus deklaracijos 1 eilutėje nurodomą mokesčių mokėtojo identifikacinį numerį (kodą), kurį įrašant tušti langeliai turi būti paliekami dešinėje pusėje);

7.3. tekstas turi būti rašomas tik didžiosiomis spausdintinėmis raidėmis;

7.4. deklaracijoje sumos turi būti nurodomos litais. Įrašomos sumos turi būti apvalinamos: 49 centai ir mažiau turi būti atmetami, 50 centų ir daugiau turi būti laikomi litu;

7.5. prie įrašomų skaičių neturi būti pridedama jokių kitų simbolių (kablelių, brūkšnelių ar pan.);

7.6. eilutės, kurių mokesčių mokėtojas nepildo, turi būti paliekamos tuščios (nerašyti jokių brūkšnelių, kryželių, nulių ar kitokių simbolių);

7.7. kompiuteriu duomenys turi būti įrašomi į apibrėžtus laukus, nepažeidžiant jų linijų;

7.8. kompiuteriu išspausdintoje deklaracijos formoje turi išlikti deklaracijos formos nustatytos proporcijos (atstumai tarp formoje esančių specialių žymų bei atstumai tarp specialių žymų ir pildomų laukų);

7.9. deklaraciją turi pasirašyti mokesčių mokėtojo atsakingas asmuo (vadovas, vyriausiasis buhalteris (buhalteris) ar kitas atitinkamus įgaliojimus turintis atsakingas asmuo) ir nurodyti savo pareigas, vardą, pavardę;

7.10. jei mokesčių mokėtojo apskaitą tvarko ir deklaracijas rengia kita įmonė, kuri pagal sutartį mokesčių mokėtojui teikia apskaitos tvarkymo paslaugas, tai atitinkamai pažymėtose deklaracijų vietose (kur nurodomi vadovo ir vyr. buhalterio rekvizitai) turi būti nurodomi tos įmonės rekvizitai (pavadinimas, identifikacinis numeris (kodas), buveinės adresas ir telekomunikacijų rekvizitai). Deklaracijas turi pasirašyti jas parengusios tos įmonės atsakingas asmuo ir turi būti nurodytas jo vardas bei pavardė.

**II. LOTERIJŲ MOKESČIO DEKLARACIJOS PILDYMAS**

8. Šios deklaracijos **1** **laukelyje** turi būtiįrašomas mokesčių mokėtojui suteiktas identifikacinis numeris (kodas);

9. **2 laukelyje** – mokesčių mokėtojo pavadinimas;

10. **3 laukelyje** – buveinės adresas;

11. **4** **laukelyje** – telefonas;

12. **5** **laukelyje** – faksas;

13. **6 laukelyje** – elektroninio pašto adresas;

14. **7 laukelyje** – deklaracijos pildymo data (metai, mėnuo, diena);

15. **laukelyje „Registravimo Nr.“** – deklaracijos įregistravimo mokesčių mokėtojo tvarkomame deklaracijų registravimo žurnale eilės numeris;

16. **8 laukelyje** – mokestinis laikotarpis (atitinkami metai ir tų metų kalendorinis ketvirtis), kurio mokestis deklaruojamas;

17. **9** **laukelyje** langelis „Patikslinta“ pažymimas „X“ ženklu, jeigu pateikiama patikslinta atitinkamo laikotarpio deklaracija. Pateikiant pirminę deklaraciją, „X“ ženklu pažymimas šios eilutės langelis „Pirminė“. Patikslintoje deklaracijoje pateikiami visi (t. y. ne vien tik tikslinamieji) deklaracijoje nurodytini duomenys.

**I. LOTERIJŲ MOKESČIO DEKLARACIJOS A DALIES PILDYMAS**

18. **10 laukelyje** turi būti įrašoma didžiųjų loterijų mokesčio bazė (per mokestinį laikotarpį išplatintų loterijos bilietų nominali vertė litais);

19. **11 laukelyje** – Įstatyme nustatytas loterijų mokesčio tarifas (proc.);

20. **12 laukelyje** – mokesčio suma litais (10 lauk. duom. x 11 lauk. duom./100).

**II. LOTERIJŲ MOKESČIO DEKLARACIJOS B DALIES PILDYMAS**

21. **13 laukelyje** turi būti įrašomas eilės numeris;

22. **14 laukelyje** – savivaldybės, kurios teritorijoje buvo organizuota mažoji loterija, kodas iš savivaldybių kodų sąrašo, nurodyto deklaracijoje. Jeigu mažosios loterijos tą patį mokestinį laikotarpį buvo organizuotos kelių savivaldybių teritorijose, tai deklaracijoje turi būti nurodomos visos savivaldybės (tų savivaldybių kodai). Jeigu pagrindinėje deklaracijoje visoms savivaldybėms nurodyti laukelių neužtenka, turi būti pildomas papildomas deklaracijos lapas;

23. **15 laukelyje** – mažųjų loterijų mokesčio bazė (savivaldybėje per mokestinį laikotarpį išplatintų loterijos bilietų nominali vertė);

24. **16 laukelyje** – Įstatyme nustatytas loterijų mokesčio tarifas procentais;

25. **17 laukelyje** – mokesčio suma litais (15 lauk. duom. x 16 lauk. duom./100);

26. **18 laukelyje** – jeigu pildomi papildomi lapai, laukelyje turi būti įrašomas jų skaičius;

27. **19 laukelyje** – mokesčio, nurodyto pagrindinėje deklaracijoje, suma litais (17 lauk. duom. suma). Papildomo deklaracijos lapo **19 laukelyje** nurodoma tik tame lape nurodytų 17 laukelių duomenų suma.

28. **20 laukelyje** – mokesčio suma litais iš viso kartu su papildomu lapu (jeigu papildomas deklaracijos lapas nepildomas, šis laukelis taip pat nepildomas).

**III. LOŠIMŲ MOKESČIO DEKLARACIJOS PILDYMAS**

29. Šios deklaracijos **1** **laukelyje** turi būtiįrašomas mokesčių mokėtojui suteiktas identifikacinis numeris (kodas);

30. **2 laukelyje** – mokesčių mokėtojo pavadinimas;

31. **3 laukelyje** – buveinės adresas;

32. **4** **laukelyje** – telefonas;

33. **5** **laukelyje** – faksas;

34. **6 laukelyje** – elektroninio pašto adresas;

35. **7 laukelyje** – deklaracijos pildymo data (metai, mėnuo, diena);

36**. laukelyje** **„Registravimo Nr.“** – deklaracijos įregistravimo mokesčių mokėtojo tvarkomame deklaracijų registravimo žurnale eilės numeris;

37. **8 laukelyje** – mokestinis laikotarpis (atitinkami metai ir tų metų kalendorinis ketvirtis), kurio mokestis deklaruojamas;

38. **9** **laukelyje** langelis „Patikslinta“ pažymimas „X“ ženklu, jeigu pateikiama patikslinta atitinkamo laikotarpio deklaracija. Pateikiant pirminę deklaraciją, „X“ ženklu pažymimas šios eilutės langelis „Pirminė“. Patikslintoje deklaracijoje pateikiami visi (t. y. ne vien tik tikslinamieji) deklaracijoje nurodytini duomenys.

**I. LOŠIMŲ MOKESČIO DEKLARACIJOS A DALIES PILDYMAS**

39. **10 laukelyje** –turi būtiįrašomosatitinkamos lošimų rūšies (bingo, totalizatoriaus, lažybų) mokestinio laikotarpio įplaukos (litais);

40. **11 laukelyje** – atitinkamos rūšies lošimų išmokėtų laimėjimų suma litais;

41. **12 laukelyje** – atitinkamos rūšies lošimų mokesčio bazė litais (10 lauk. duom. – 11 lauk. duom.);

42. **13 laukelyje** – atitinamos rūšies lošimų mokesčio tarifas (procentais), nurodytas Įstatyme;

43. **14 laukelyje** – atitinkamos rūšies lošimų mokesčio suma litais (12 lauk. duom. x 13 lauk. duom.)/100;

44. **15 laukelyje** –mokesčio suma litais nuo visų lošimų rūšių (14 lauk. duom. suma).

**II. LOŠIMŲ MOKESČIO DEKLARACIJOS B DALIES PILDYMAS**

45. **16 laukelyje** turi būti įrašomas atitinkamos rūšies lošimų įrenginių skaičius;

46**. 17 laukelyje** – įstatyme nustatytas mokestis (litais) už vieną atitinkamos rūšies lošimų įrenginį;

47. **18 laukelyje** – mokesčio suma (litais) nuo atitinkamos rūšies lošimų įrenginių skaičiaus (16 lauk. duom. x 17 lauk. duom.);

48. **19** **laukelyje** – mokesčio suma (litais) nuo visų lošimų įrenginių kiekio (18 lauk. duom. suma).

**IV. BAIGIAMOSIOS NUOSTATOS**

49. Jei loterijų mokesčio deklaracijos ir lošimų mokesčio deklaracijos užpildytos nesilaikant šių taisyklių 7 punkte nurodytų reikalavimų, tai mokesčių administratorius deklaracijas pateikiančiam mokesčių mokėtojui turi nurodyti jas pataisyti.

50. Už pavėluotą deklaracijų pateikimą, nepateikimą ar neteisingų duomenų į jas įrašymą ir pateikimą taikoma Lietuvos Respublikos teisės aktų nustatyta atsakomybė.

51. Loterijų mokesčio deklaracijos ir lošimų mokesčio deklaracijos pradedamos naudoti nuo 2004-01- 01.

\_\_\_\_\_\_\_\_\_\_\_\_\_\_